CELEX: 32011D0761
Language: mt
Date: 2011-11-24 00:00:00
Title: 2011/761/UE: Deċiżjoni ta’ Implimentazzjoni tal-Kummissjoni tal- 24 ta’ Novembru 2011 dwar l-awtorizzazzjoni għat-tqegħid fis-suq tal-flavonojdi mill- Glycyrrhiza glabra L. bħala ingredjent alimentari ġdid skont ir-Regolament (KE) Nru 258/97 tal-Parlament Ewropew u tal-Kunsill (notifikata bid-dokument numru C(2011) 8362)

26.11.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 313/37
            
         DEĊIŻJONI TA’ IMPLIMENTAZZJONI TAL-KUMMISSJONI
   tal-24 ta’ Novembru 2011
   dwar l-awtorizzazzjoni għat-tqegħid fis-suq tal-flavonojdi mill-Glycyrrhiza glabra L. bħala ingredjent alimentari ġdid skont ir-Regolament (KE) Nru 258/97 tal-Parlament Ewropew u tal-Kunsill
   (notifikata bid-dokument numru C(2011) 8362)
   (It-testi bl-Olandiż u l-Franċiż biss huma awtentiċi)
   (2011/761/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta’ Jannar 1997 dwar l-ikel il-ġdid u l-ingredjenti tal-ikel il-ġdid (1), u partikolarment l-Artikolu 7 tiegħu,
   Billi:
   
               (1)
            
            
               Fl-1 ta’ Novembru 2007 il-kumpanija KANEKA Pharma Europe għamlet talba lill-awtoritajiet kompetenti tal-Belġju biex tqiegħed fis-suq il-Glycyrrhiza glabra L. (Glavonoid) bħala ingredjent alimentari ġdid.
            
         
               (2)
            
            
               Fit-3 ta’ Diċembru 2008, l-awtorità kompetenti għall-valutazzjoni tal-ikel tal-Belġju ħarġet ir-rapport tal-valutazzjoni inizjali. F’dak ir-rapport waslet għall-konklużjoni li l-kumpanija KANEKA tat biżżejjed informazzjoni biex tawtorizza t-tqegħid fis-suq tal-flavonojdi mill-Glycyrrhiza glabra L. bħala ingredjent alimentari.
            
         
               (3)
            
            
               Il-Kummissjoni bagħtet ir-rapport preliminari ta’ evalwazzjoni lill-Istati Membri kollha fid-19 ta’ Frar 2009.
            
         
               (4)
            
            
               Fi żmien il-perjodu ta’ 60 jum stipulat fl-Artikolu 6(4) tar-Regolament (KE) Nru 258/97, tressqu oġġezzjonijiet motivati għat-tqegħid fis-suq tal-prodott skont dik id-dispożizzjoni.
            
         
               (5)
            
            
               Għalhekk l-Awtorità Ewropea dwar is-Sigurtà fl-Ikel (l-EFSA) ġiet ikkonsultata fit-22 ta’ Lulju 2009.
            
         
               (6)
            
            
               Fit-30 ta’ Ġunju 2011, fis-“Scientific opinion on the safety of ‘Glavonoid®’, an extract derived from the roots of or rootstock of Glycyrrhiza glabra L., as a Novel Food ingredient on request from the European Commission” (2), l-EFSA waslet għall-konklużjoni li l-Glavonoid kien sikur għall-popolazzjoni adulta ġenerali f’doża sa 120 mg kull jum.
            
         
               (7)
            
            
               Sabiex ma tinqabiżx id-doża ta’ 120 mg kull jum tal-Glavonoid, fil-11 ta’ Awwissu 2011 Kaneka Pharma Europe N.V. qablet li tnaqqas l-użu tal-Glavonoid bħala ingredjent għas-supplimenti tal-ikel u għax-xorb.
            
         
               (8)
            
            
               Abbażi tal-valutazzjoni xjentifika, huwa stabbilit li l-Glavonoid jikkonforma mal-kriterji stabbiliti fl-Artikolu 3(1) tar-Regolament (KE) Nru 258/97.
            
         
               (9)
            
            
               Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   Il-flavonojdi mill-Glycyrrhiza glabra L. (minn issa ‘l quddiem “Glavonoid”, kif speċifikat fl-Anness I), jistgħu jitqiegħdu fis-suq tal-Unjoni bħala ingredjenti alimentari ġodda għall-użi speċifikati fl-Anness II.
   Il-Glavonoid ma jinbiegħx lill-konsumatur finali.
   Artikolu 2
   (1)   L-ispeċifikazzjoni tal-flavonojdi mill-Glycyrrhiza glabra L awtorizzati b’din id-Deċiżjoni li trid tidher fuq it-tikketta tal-prodotti tal-ikel li fihom dan l-ingredjent għandha tkun “flavonojdi mill-Glycyrrhiza glabra L”.
   (2)   Fuq it-tikketta tal-ikel li jkun jinkludi l-prodott bħala ingredjent alimentari ġdid, għandu jkun hemm dikjarazzjoni li tindika li:
   
               (a)
            
            
               il-prodott ma għandux jittieħed min-nisa tqal jew li qed ireddgħu, għat-tfal u l-adoloxxenti;
            
         
               (b)
            
            
               dawk li jieħdu xi mediċina bir-riċetta għandhom jikkunsmaw il-prodott skont is-superviżjoni medika; u
            
         
               (c)
            
            
               ma għandux jiġi kkunsmat iktar minn 120 mg ta’ Glavonoid kull jum.
            
         (3)   L-ammont ta’ Glavonoid fil-prodott finali għandu jkun indikat fuq it-tikketta tal-ikel li fih ikunu qegħdin.
   (4)   Ix-xorb li fih il-Glavonoid għandu jasal għand il-konsumatur finali f’porzjonijiet individwali.
   Artikolu 3
   Din id-Deċiżjoni hija indirizzata lil Kaneka Pharma Europe N.V. Triomflaan 173, 1160 Brussell, il-Belġju.
   
      Magħmul fi Brussell, l-24 ta’ Novembru 2011.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 43, 14.2.1997, p. 1.
   
      (2)  EFSA Journal 2011; 9(7): 2287.
   
      ANNESS I
      
         L-ISPEĊIFIKAZZJONIJIET TAL-GLAVONOID
      
      
         Deskrizzjoni
      
      Il-Glavonoid huwa estratt meħud mill-għeruq jew mir-riżoma tal-Glycyrrhiza glabra bl-estrazzjoni tal-etanol segwit minn estrazzjoni ulterjuri ta’ dan l-estratt etanoliku bit-triliċeridi b’katina medja. Huwa likwidu ta’ lewn kannella skur li jinkludi bejn 2,5 % u 3,5 % ta’ glabridina.
      
         Speċifikazzjonijiet
      
      
                  Parametru
               
               
                   
               
            
                  Umdità
               
               
                  inqas minn 0,5 %
               
            
                  Irmied
               
               
                  inqas minn 0,1 %
               
            
                  Valur tal-perossidu
               
               
                  inqas minn 0,5 meq/kg
               
            
                  Glabridina
               
               
                  bejn 2,5 % u 3,5 % ta’ xaħam
               
            
                  Aċidu gliċirriżiniku
               
               
                  inqas minn 0,005 %
               
            
                  Xaħam inklużi sustanzi tat-tip polifenol
               
               
                  mhux anqas minn 99 %
               
            
                  Proteini
               
               
                  inqas minn 0,1 %
               
            
                  Karboidrati
               
               
                  mhux osservabbli
               
            
   
      ANNESS II
      
                  Kategorija tal-ikel
               
               
                  Kontenut massimu ta’ Glavonoid
               
            
                  Xarbiet magħmula l-aktar mill-ħalib
                  Xarbiet magħmula mill-jogurt
                  Xarbiet magħmula mill-frott jew mill-ħaxix
               
               
                  120 mg f’kull porzjon ta’ kull jum
               
            
                  Supplimenti tal-ikel
               
               
                  120 mg f’kull porzjon tal-konsum ta’ kull jum